RO Jurnalul Ofícial al Uniunii Europene 175

31999R2278



JURNALUL OFÍCIAL AL UNIUNII EUROPENE

REGULAMENTUL (CE) NR. 2278/1999 AL COMISIEI

din 21 octombrie 1999

de stabilire a normelor de aplicare a Regulamentului (CEE) nr. 3528/86 al Consiliului privind protecția pădurilor din Comunitate împotriva poluării atmosferice

COMISIA COMUNITĂȚILOR EUROPENE,

având în vedere Tratatul de instituire a Comunității Europene,

având în vedere Regulamentul (CEE) nr. 3528/86 al Consiliului din 17 noiembrie 1986 privind protecția pădurilor din Comunitate împotriva poluării atmosferice (1), modificat ultima dată de Regulamentul (CE) nr. 307/97 (2), în special articolele 2 și 4,

întrucât:

(1) Regulamentul (CEE) nr. 3528/86 prevede o participare financiară a Comunității la măsurile pe care le presupune acțiunea comunitară pentru protecția pădurilor împotriva poluării atmosferice.

(2) Articolul 12 din regulamentul menționat anterior prevede că această participare vizează inventarierea periodică a pagubelor provocate pădurilor, în special prin poluarea atmosferică, rețeaua de parcele de observare pentru supravegherea intensivă și continuă a ecosistemelor forestiere, experimente, proiecte pilot și demonstrații pentru a îmbunătăți protecția pădurilor împotriva poluării atmosferice.

(3) În vederea eficienței, simplificării și raționalizării procedurilor la nivel național și comunitar, se impune gruparea anuală, la nivelul statului membru, sub forma unui program național, a diverselor acțiuni pentru care se solicită un sprijin financiar comunitar.

(4) Se impune determinarea, pentru programul național, a modalităților de prezentare a cererii de sprijinire și a elementelor pe care trebuie să le conțină programul pentru a-i facilita instruirea.

(5) Se impune stabilirea unui sistem de avansuri al sprijinului financiar comunitar pentru ca statul membru să poată asigura o gestionare financiară adecvată a programului național.

(6) Cererile de avansuri și de plată a soldului programului național înaintate Comisiei de către autoritățile competente trebuie să conțină anumite date care să faciliteze examinarea conformității cheltuielilor.

(7) Comisia trebuie să fie informată că realizarea acțiunilor se derulează în termenul și în condițiile prevăzute de decizia care acordă un sprijin.

(8) Statele membre trebuie să ia măsurile necesare pentru a asigura un control eficient al realizării acțiunilor programului național.

(9) În conformitate cu articolul 14 din Regulamentul (CEE) nr. 3528/86 și cu Regulamentul (CE, Euratom) nr. 2988/95 al Consiliului din 18 decembrie 1995 privind protejarea intereselor financiare ale Comunităților Europene (3), statele membre trebuie să verifice natura efectivă și periodică a operațiunii finanțate de Comunitate și să recupereze sumele pierdute în urma unor neregularități sau neglijențe. Aceste sume reprezintă cheltuieli nejustificate pentru bugetul comunitar, care, prin urmare, trebuie să fie rambursate Comunității.

(10) În cazul în care controalele Comisiei prevăzute în articolul 14 din Regulamentul (CEE) nr. 3528/86 stabilesc o neregularitate, statul membru ar trebui să aibă posibilitatea de a se pronunța asupra situației ivite. Dacă se confirmă că neregularitatea a avut loc și că, în consecință, sumele respective reprezintă cheltuieli nejustificate pentru bugetul comunitar, acestea ar trebui să fie rambursate Comunității.

(11) Se impune deci abrogarea Regulamentului (CEE) nr. 526/87 al Comisiei (4), a articolului 2 din Regulamentul (CEE) nr. 1696/87 al Comisiei (5), modificat ultima dată de Regulamentul (CE) nr. 1398/95 (6), și a articolului 2 din Regulamentul (CE) nr. 1091/94 al Comisiei (7), modificat ultima dată de Regulamentul (CE) nr. 1545/1999 (8).

(12) Se impune, de asemenea, abrogarea Regulamentului (CEE) nr. 1697/87 al Comisiei (9). Acest din urmă regulament rămâne totuși aplicabil plăților participărilor financiare ale Comunității conform Regulamentului (CEE) nr. 3528/86, stabilite înainte de 1 noiembrie 1999.

(13) Măsurile prevăzute în prezentul regulament sunt conforme cu avizul Comitetului forestier permanent,

ADOPTĂ PREZENTUL REGULAMENT:

Articolul 1

(1) Măsurile prevăzute în articolele 2 și 4 din Regulamentul (CEE) nr. 3528/86 se pun în aplicare în cadrul programelor elaborate în fiecare an la nivel național. Programul național trebuie să cuprindă toate cererile de sprijin redactate în conformitate cu articolele respective. El trebuie să conțină datele și elementele indicate în anexa I la prezentul regulament și să vizeze elementele menționate în articolul 2. În fiecare an, înainte de 1 noiembrie, statul membru transmite Comisiei programul pentru anul următor, în două exemplare.

(2) Programul național menționat în alineatul (1) din prezentul articol va trebui să fie realizat în termen de cel mult trei ani de la data notificării deciziei Comisiei privind finanțarea sa, fără posibilitate de prelungire.

Articolul 2

Programul menționat în articolul 1 trebuie să cuprindă, de asemenea:

— o stare descriptivă a elementelor justificative pe care trebuie să le furnizeze beneficiarii; prin „elemente justificative” se înțelege toate elementele, stabilite fie în conformitate cu actele cu putere de lege și normele administrative ale statului membru în cauză, fie în conformitate cu măsurile adoptate de autoritatea competentă, care pot dovedi îndeplinirea condițiilor impuse pentru fiecare cerere individuală. Starea descriptivă conține denumirea elementelor justificative și precizarea dispozițiilor sau măsurilor pe baza cărora acestea sunt stabilite, precum și o scurtă descriere a conținutului acestor elemente;

— modelul de formulare prin care beneficiarii prezintă cererea de plată. Aceste formulare trebuie să cuprindă cel puțin un rezumat al cheltuielilor efectuate și un tabel comparativ cu măsurile prevăzute și realizate, atât la nivel cantitativ, cât și la nivel calitativ;

— o descriere a metodelor de control și de gestionare stabilite pentru a asigura aplicarea eficientă a acțiunilor programului, în conformitate cu articolul 14 din Regulamentul (CEE) nr. 3528/86.

Statul membru comunică, de asemenea, Comisiei actualizările ulterioare ale documentației menționate în prezentul articol.

Articolul 3

(1) În conformitate cu articolul 13 din Regulamentul (CEE) nr. 3528/86, statul membru desemnează autoritatea competentă însărcinată cu executarea programului.

(2) Autoritatea competentă poate solicita un avans de maximum 50 % din sprijinul financiar comunitar al programului național cel mai devreme la data de 1 ianuarie a anului următor datei de notificare a deciziei Comisiei privind finanțarea programului.

(3) Un al doilea avans de maximum 30 % poate fi solicitat de autoritatea competentă atunci când aceasta dovedește utilizarea a 60 % din primul avans încasat pentru același program.

(4) Plata soldului se va efectua după primirea și aprobarea de către Comisie a raportului final, a unei situații financiare definitive și a cererii de plată finală a programului național.

Articolul 4

(1) Autoritatea competentă transmite în fiecare semestru, începând cu data de 1 iulie a anului următor datei de notificare a deciziei Comisiei privind finanțarea programului, un extras cu plățile efectuate către beneficiari, conform anexei II, însoțit de un stadiu de evoluție a lucrărilor.

(2) Autoritatea competentă trebuie să prezinte Comisiei, în două exemplare, cererile de plată a avansurilor și a soldului pentru programul național, conform anexei III la prezentul regulament.

Articolul 5

(1) În cazul în care un stat membru recuperează sume pierdute ca urmare a unor neregularități sau neglijențe, acesta le va rambursa Comunității.

(2) În cazul în care, în termen de patru ani de la plata soldului, Comisia constată o neregularitate în ceea ce privește operațiunea finanțată de Comunitate și că suma respectivă nu a fost rambursată Comunității în conformitate cu alineatul (1), aceasta va prezenta situația statului membru respectiv și îi va da posibilitatea de a-și expune punctul de vedere.

(3) În cazul în care, după analiza situației și eventualele comentarii ale statului membru în cauză, Comisia constată că neregularitatea se confirmă, statul membru va rambursa sumele respective.

Articolul 6

Regulamentul (CEE) nr. 526/87, articolul 2 din Regulamentul (CEE) nr. 1696/87 și articolul 2 din Regulamentul (CE) nr. 1091/94 se abrogă.

Articolul 7

Regulamentul (CEE) nr. 1697/87 se abrogă. El rămâne totuși aplicabil plăților participărilor financiare ale Comunității conform Regulamentului (CEE) nr. 3528/86 stabilite înainte de 1 noiembrie 1999.

Articolul 8

Prezentul regulament intră în vigoare în a treia zi de la data publicării în Jurnalul Oficial al Comunităților Europene.

Prezentul regulament este obligatoriu în toate elementele sale și se aplică direct în toate statele membre. Adoptat la Bruxelles, 21 octombrie 1999. Pentru Comisie Franz FISCHLER Membru al Comisiei

(1) JO L 326, 21.11.1986, p. 2.

(2) JO L 51, 21.2.1997, p. 9.

(3) JO L 312, 23.12.1995, p. 1.

(4) JO L 53, 21.2.1987, p. 14.

(5) JO L 161, 22.6.1987, p. 1.

(6) JO L 139, 22.6.1995, p. 4.

(7) JO L 125, 18.5.1994, p. 1.

(8) JO L 180, 15.7.1999, p. 9.

(9) JO L 161, 22.6.1987, p. 23.

ANEXA I

PROTECȚIA PĂDURILOR DIN COMUNITATE ÎMPOTRIVA POLUĂRII ATMOSFERICE [Regulamentul (CEE) nr. 3528/86]

Date privind programul național din anul 20..

STATUL MEMBRU:

1. Descrierea sintetică a programului: contact pentru autoritatea competentă (nume, adresă, telefon, fax, adresa electronică a persoanei/organismului de contact), data de începere și de încheiere a executării programului, costurile totale ale programului și sprijinul solicitat (procentajul din costul total), repartizarea costurilor în funcție de diferitele măsuri, planificarea anticipativă a realizării și organismul către care vor fi efectuate plățile asistenței financiare comunitare pentru programul național (nume, coordonate bancare), confirmarea că lucrările nu vor începe înainte de introducerea programului, confirmarea că nici o cerere care face parte din program nu va fi înaintată altor fonduri comunitare, programarea financiară a programului național; a se utiliza formularele 1 și 1b.

2. Cereri individuale de sprijin în conformitate cu articolul 2 din Regulamentul (CEE) nr. 3528/86 (supraveghere sistematică și intensivă a ecosistemelor forestiere); a se utiliza formularele 2 și 2a și/sau 2b și/sau 2c și/sau 2d.

3. Cereri individuale de sprijin în conformitate cu articolul 4 din Regulamentul (CEE) nr. 3528/86 (experimente, proiecte pilot și demonstrații); a se utiliza formularele 3 și 3a.

Note explicative

Activitățile experimentale și de supraveghere prezentate Comisiei în vederea unei cofinanțării de către Comunitate în conformitate cu Regulamentul (CEE) nr. 3528/86 privind protecția pădurilor din Comunitate împotriva poluării atmosferice se regrupează în fiecare an în cadrul unui program pentru fiecare stat membru. Plățile contribuțiilor financiare ale Comunității vor fi efectuate pentru fiecare program autorităților competente desemnate ale statelor membre, care vor efectua apoi rambursările agențiilor responsabile respective.

Toate activitățile care urmează a fi realizate în conformitate cu articolele 2 și 4 din Regulamentul (CEE) nr. 3528/86 și cu modificările sale și pentru care se solicită o cofinanțare comunitară sunt incluse în program ca cereri individuale.

Tipuri de activități

Programele vizează două tipuri și patru subtipuri de activități:





Tipul A: Supravegherea ecosistemelor forestiere [articolul 2 din Regulamentul (CEE) nr. 3528/86]. Subtipul A1: Rețea sistematică (16 × 16 km) precum observarea anuală a stării coroanelor, o eventuală repetare a anchetei pedologice sau a anchetei privind compoziția chimică a frunzelor. Subtipul A2: Realizarea observațiilor pe parcelele de supraveghere intensivă. Subtipul A3: Orice acțiune suplimentară necesară pentru supravegherea sistematică sau intensivă (precum teste de metodologii, studii speciale etc.) Subtipul A4: Propuneri pentru evaluarea tuturor datelor rețelei sistematice sau a supravegherii intensive la nivel european sau regional (conținând evaluarea externă). Tipul B: Activitățile experimentale [articolul 4 din Regulamentul (CEE) nr. 3528/86].

Priorități

Activitățile se împart pe 3 priorități:





Prioritatea 1: Observații și analize obligatorii cu precizarea necesară (QC/QA). Prioritatea 2: Observațiile sau analizele importante care nu sunt obligatorii (de exemplu analiza parametrilor facultativi). În această categorie se includ, de asemenea, eforturi suplimentare și temporare pentru asigurarea calității. Prioritatea 3: Toate celelalte activități nespecificate în manualul sau în regulamentul de aplicare. Această categorie include, de asemenea, observațiile și analizele efectuate într-un mod diferit de cel descris în regulamentele de aplicare sau în manual, precum și activitățile experimentale (articolul 4).

În programe, ajutorul financiar solicitat se indică separat pentru fiecare dintre aceste trei categorii de prioritate.

Formulare

Pentru prezentarea programelor trebuie să fie utilizate următoarele formulare:

— o scurtă descriere a programului (formularul 1);

— o fișă de planificare financiară a programului (formularul 1b);

— fișe de informații generale (formularele 2 și 3);

— fișe de informații specifice (formularele 2a, 2b, 2c, 2d).

Scurta descriere a programului conține informații administrative privind autoritatea națională competentă și informații sintetice privind diferitele cereri individuale incluse în program, precum și un calendar de realizare. Scurta descriere a programului poartă ștampila autorității naționale competente și este datată și semnată corespunzător de către aceasta. Numele semnatarului este indicat sub semnătura acestuia. Fișa de planificare financiară a programului conține informații privind utilizarea anticipativă a contribuției financiare a Comunității. Pentru fiecare cerere individuală de sprijin, este necesară completarea unei fișe de informații generale (formularul 2 pentru acțiunile din articolul 2, formularul 3 pentru acțiunile din articolul 4, conținând informații generale privind cererea individuală, și a unei fișe de informații specifice (formularele 2a și/sau 2b și/sau 2c și/sau 2d), conținând informații tehnice. Fișele de informații generale poartă ștampila solicitantului și sunt datate și semnate corespunzător de reprezentantul solicitantului. Numele semnatarului este indicat sub semnătura acestuia.

Formularul 1: Scurtă descriere a programului conținând informații administrative privind autoritatea națională competentă și informații sintetice privind toate cererile individuale incluse în program, precum și un calendar de realizare Formularul 1b: Planificare financiară a programului național Formularul 2: Toate cererile privind activitățile de supraveghere (articolul 2): fișă de informații generale (activități de tip A1/A2/A3/A4) Formularul 2a: Cereri privind activitățile de tip A1: fișă de date specifice pentru activitățile privind rețeaua sistematică (nivel I) Formularul 2b: Cereri privind activitățile de tip A2: fișă de date specifice pentru observațiile pe parcelele de supraveghere intensivă (nivel II) Formularul 2c: Cereri privind activitățile de tip A3: fișă de date specifice pentru activitățile privind aspectele complementare referitoare la supravegherea intensivă (nivel II) Formularul 2d: Cereri privind activitățile de tip A4: fișă de date specifice pentru activitățile de evaluare a supravegherii intensive (nivel II) Formularul 3: Toate cererile privind activitățile de tip experimental (articolul 4: fișă de date generale (activități de tip B) Formularul 3a: Toate cererile privind activitățile de tip experimental (articolul 4: fișă de date specifice (rezumat tehnic).

ANEXA II

Observații preliminare

Cererile de avans, de plată, extrasele semestriale, stadiile de evoluție a lucrărilor, precum și toate documentele complementare trebuie să fie prezentate în două exemplare la adresa următoare:

Comisia Europeană Direcția Generală Agricultură Unité VI/FII.2 Rue de la Loi 200 B-1049 Bruxelles

Extrasele semestriale ale plăților

Formularul care trebuie utilizat este reluat în tabelul 1.

Stadiul de evoluție a lucrărilor

Formularul care trebuie utilizat este reluat în tabelul 2.

ANEXA III